Louane

**Anne Peichert** (født 1996), kjent under artistnavnet **Louane Emera** eller bare **Louane**, er en fransk sanger og skuespiller. Hun ble kjent i Frankrike som semifinalist i *The Voice: la plus belle voix* i 2013, og internasjonalt for sin rolle i filmen *La Famille Bélier* (2014), som hun vant César-prisen for mest lovende skuespillerinne for. Hun representerte Frankrike i Eurovision Song Contest 2025 der hun kom på sjuendeplass med 230 poeng.

## Tidlig liv
Anne Peichert ble født i Hénin-Beaumont 26. november 1996 og vokste opp i Pas-de-Calais sammen med sine fire søstre og eneste bror, Bach.
Hennes far, Jean-Pierre Peichert, var fransk med en polsk mor og en tysk far. Hennes mor, Isabel Pinto dos Santos, var brasiliansk-portugisisk, datter av en portugisisk far og en brasiliansk mor.

I 2008 deltok hun i *L’École des stars*, en fransk musikkonkurranse sendt på kanalen Direct 8.
Louane ble diagnostisert med ADHD som åtteåring og har uttalt at foreldrene ofte måtte straffe henne for hennes hyperaktivitet. Likevel lærte hun mye om disiplin fra dem og sier at de alltid behandlet henne med kjærlighet. 
Louane mistet begge foreldrene sine i tenårene. Hennes fremføring av «Imagine» i *The Voice* var dedikert til faren, som døde bare tre måneder før hennes opptreden. Moren hennes døde i 2014 etter en lang sykdom.

## Karriere
### Musikk
I 2013 fikk Louane sitt gjennombrudd da hun deltok i den andre sesongen av *The Voice: la plus belle voix*. Hun fremførte «Un homme heureux» av William Sheller i blind audition, hvor alle de fire mentorene — Florent Pagny, Jenifer, Louis Bertignac og Garou — snudde seg. Hun valgte å bli en del av Team Louis Bertignac. Den 23. mars 2013, i Musical Battles, ble hun valgt av Bertignac etter en duell med Diana Espir, hvor de begge sang «Torn» av Natalie Imbruglia. I de direktesendte rundene sang hun «Les moulins de mon cœur» av Michel Legrand og ble reddet av publikumsstemmer. Den 27. april 2013 fremførte hun «Call Me Maybe» av Carly Rae Jepsen og ble reddet av sin mentor. Med sin følelsesladde fremføring av «Imagine», dedikert til sin avdøde far, gikk hun videre igjen etter publikumsstemmer. Hennes reise i *The Voice* endte i semifinalen etter at hun sang «Quelqu’un m’a dit» av Carla Bruni. Hun oppnådde en samlet poengsum på 74, mens semifinalisten Loïs fikk 76 poeng. Louane ble dermed eliminert, og endte på en plassering mellom 5. og 8. plass.

Den 5. februar 2015 var Louane oppvarmingsartist for Jessie J i Paris.

Hennes debutalbum, *Chambre 12*, ble utgitt 2. mars 2015 og ble en stor suksess. Singelen «Avenir» toppet de franske hitlistene.

I 2017 bidro Loune med vokal på «It Won’t Kill Ya» fra The Chainsmokers’ debutalbum *Memories… Do Not Open*.
Den 1. september 2021 ga hun ut sangen «Game Girl» i forbindelse med 25-jubileet til Pokémon.

Den 30. januar 2025 ble det offentliggjort at Louane vil representere Frankrike i Eurovision Song Contest 2025 i Basel.

### Skuespill

Etter *The Voice* ble Louane oppdaget av Éric Lartigau, som ga henne hovedrollen i *La Famille Bélier*. Hun spilte Paula, en 16-åring som er den eneste hørende personen i en familie av døve. Filmen inneholder flere sanger av Michel Sardou, spesielt «Je vole».
For sin prestasjon vant hun César-prisen for mest lovende skuespillerinne under den 40. César-utdelingen.
I 2022 spilte Louane hovedrollen som en barnepsykolog i den franske TV-serien *Visions*, som hadde premiere på Canneseries. Serien, regissert av Akim Isker, har også med Soufiane Guerrab, Jean-Hugues Anglade og Julien Boisselier. Handlingen dreier seg om en etterforskning av et forsvunnet barn og en ung gutt som ser merkelige visjoner.

## Privatliv
Louane er i et forhold med sangeren Florian Rossi. I mars 2020 fikk de en datter, Esmée.

## Fotnoter

## Referanser


## Eksterne lenker
* 
* 
* 
*